Fagplan fele.  
(basert på Jon Jelmerts bok «Opplæring i hardingfelespel- nybyrjarslåttar» fra 1996).

**Innledning**

Porsanger kulturskole har som mål å gi alle barn og unge som ønsker det et profesjonelt, kunstfaglig undervisningstilbud. Skolen tilbyr fagene musikk, dans og visuell kunst. Deltagelse i kulturskolen kan gi (om ønskelig) kompetanse til videreutdanning innfor ulike kunstfag, men ikke minst er vi et sted og et miljø for personlig vekst, identitet og glede.

Vårt fokus i møte med eleven er: ***Glede, kreativitet og mestring.***

For mer informasjon, se vår overordnet **lokal læreplan**.

**Organisering av undervisningen**

Undervisningen skjer individuelt og noe i grupper. Eleven vil etter hvert få være med på Juniorspellemannslagets øvinger. Det vil også bli holdt kurs/workshops i regi av Juniorspellemannslaget, som eleven oppfordres til å delta på. Konserter og andre opptredener er en del av undervisningen, og alle elever får opptre i løpet av året. De yngste opptrer alltid i små eller større grupper, og hvis de ønsker får de lov å spille solo eller duo. For å oppnå god progresjon bør eleven øve hjemme mellom timene.

**Innhold**  
Repertoaret består hovedsakelig av kjente barnesanger og folkemusikk- deriblant noe lokal folkemusikk, og det tilpasses den enkelte elev. I tillegg kommer øvelser og skalaer for å utvikle teknikk, klang, intonasjon og holdning. For de yngste elevene inngår mye lek i undervisningen, og for de eldre legges det vekt på å skape et godt miljø og ha det gøy sammen i felegruppa. Undervisningen er i hovedsak gehørsbasert, det vil si at eleven lærer å spille via øret. Folkemusikken har alltid vært formidlet slik, tradert fra øre til øre, og dette er en sentral del av tradisjonen å mestre. Det vil i tillegg tilbys noe notelære, og noter og tabulatur vil være tilgjengelig som støtte, for de elevene som ønsker det.

**Hovedprinsipp for opplæringa:**

1. Hver øving skal eleven kjenne at hen har lykkes i læring og få fortjent ros.
2. Eleven skal lære mange lette låter i starten.
3. Tonerenhet blir utvikla gradvis og er lavt prioritert i starten.
4. Å spille feil er en del av det å spille, og vi øver derfor på å tåle egne spillefeil.
5. Læreren har ansvaret for å skape et «godt øvingsrom»; gjennom å møte eleven, like eleven og vise dette, være lyttende, støttende, positiv, formidle musikkglede og alt som ellers skal til for at eleven skal kunne lære og vokse.

Videre følger en beskrivelse av de 6 ulike trinnene i utviklingen av spilleteknikken, trinn A til F.

**Mål for trinn A** (motoriske mål, gir gode vaner på lang sikt).

1. Eleven skal øve seg på å holde og håndtere bue og fele trygt, både før, under og etter øving.
2. Eleven skal finne et godt og avspent grep om fela.
3. Eleven skal øve inn gode arbeidsstillinger for buehanda, godt buegrep.
4. God kroppsholdning når vi spiller, både sittende og stående.
5. Å lære oppstrøk og nedstrøk som er jevne, avspente, treffer rett streng og er parallelle med stolen.

Metode; pizzicato, arco, konsertgrep og spillestilling, barnegrep på fele og bue, fokus på å få til rett buegrep i starten, navn på felas deler, øve på strøk, strengeskift med pause, direkte strengeskift, bueløft, buevinkel. Slåttene har bare toner på løse strenger og er små sanger med tekst.

Foreldre bør være med på et par timer, og lære litt om stell av fiolin og grunnprinsipper for å hjelpe hjemme.

**Mål for trinn B**

1. Eleven innarbeider et godt og avspent grep om felehalsen, slik at hånda faller på plass i ei stilling som gjør det lett å spille og som er god for eleven.
2. Å jobbe videre med å få et godt buegrep.
3. Introdusere spill med fingrene.
4. Eleven øver på å holde flere fingre i ro på strengen samtidig, god «fingerøkonomi».
5. Å kunne spille slåtten flere ganger uten å stoppe, utholdenhet.

Metode; fortsatt øving på god spillespilling i kropp, buehånd, strengeskift, bueløft og bindebuer for de som er klare for det. Spesielle buestrøk på en streng, så med strengeskift, avspent venstre hånd, øve alle fingre på A-streng, koordinasjon fingre. Låter med fingre på en streng, og etter hvert over på to. I løpet av trinn B bør man forsøke å øke spilletempoet gradvis og la eleven øve på å trø takta på lette slåtter. Noter, tabulatur og lydopptak kan brukes til de som ikke greier å huske slåttene.

**Mål for trinn C**

1. Eleven spiller rytmisk og i om lag rett tempo.
2. Eleven øver på å trampe takta, og spiller med god danserytme.
3. Eleven mestrer bindebuer med to-tre toner, først på samme streng og siden med strengeskifte midt i strøket.
4. Eleven skal utvikle gode buestrøk, innarbeide strøkmønster og rytmemønster, så de blir automatiserte.
5. Eleven kan spille uten å se på buen, fingrene eller strengene.
6. Eleven bør kunne bruke alle fingrene alle strengene.
7. Eleven bør kunne skille mellom høy og lav 2.finger og vite hvor de skal være i slåttene.
8. Eleven bør greie å kjenne igjen melodimotiv på 2 og 4 takter på gehør.

Metode; øve buegrep, grep med alle fingre, ulike typer danseslåtter, spesielle strøkmønster, skille mellom grepmønster i ulike tonearter og tilfeldige fortegn, tempo i dansespillet,

**Mål for trinn D**

1. Å kunne bruke bindebuer med flere toner (opptil 5).
2. Å veksle mellom høye og lave 2.- og 3.fingrer rett, i samme slått.
3. Å kunne bruke 4.-finger og 3.finger på bassen i stedet for løse strenger.
4. Å arbeide med kontrollerte strøk på to strenger.
5. Å øve inn dobbelgrepa 1.+3.-finger og 2.+3.-finger.
6. Eleven bør klare å kjenne igjen noen av de ulike slåttetypene vi spiller, som vals, polka, reinlender og pols.

Metode: noe tostrengsspill og dobbeltgrep, teste 3.posisjonsspill, låter med mer variasjon i melodimotiva, større fokus på bindebuer, brudemarsjer og andre langsomme låter til innøving av vanskelige tekniske detaljer, slik som strøk på to strenger, god klang, dobbelgrep og ornament.  **Mål for trinn E**

1. Å kunne bruke dobbelgrepa 1.+1.-finger, 1.+2.finger, 1.+3.finger, der det høver.
2. Å spille slåttene på to strenger når tradisjonen krever det.
3. Å øve på ulike triller, kringler og ornamenter.
4. Å få til dynamisk buebruk (frasering) ved å veksle på buefarten.
5. Å kunne stemme fela.
6. Å kunne navna på viktige spellemenn fra sitt område og plassere de i tid. I tillegg vite hva som har påvirket tradisjonen i Porsanger/Finnmark.
7. Å lære og spille på ulike felestiller.

Metode; lære enkle slåtter fra sin egen tradisjon, skille slåttetypene i tradisjonen fra hverandre, øve opp et godt øre for felestemming, kjennskap til gammel/annen tonalitet, jobbe med rytmisk presis fingersetting og strøkskifting som passer takta. Slåttene blir innøvd med de letteste detaljene på plass, så kunne pynte på melodien med forslag, flere dobbeltgrep og frasert bueføring i tråd med lokal spillestil. De bør være med å spille til de lokale bygdedansene, og etter hvert spille alene til dans.

**Mål for trinn F**

1. Å mestre dobbelgrepa 1.+1.-finger, 1.+2.finger, 1.+3.finger, 1.+4.finger og 2.-4.finger.
2. Å mestre de ornamentene som er brukt i egen tradisjon.
3. Å mestre avspent bueføring som likevel er kontrollert.
4. Å kjenne de viktigste sidene ved egen tradisjon.
5. Å vite nok om andre tradisjoner til å sette kunnskapen i perspektiv.
6. Å få kunnskap om tradisjonen fra flere kilder.

Øve; arbeide med likring, triller, de vanskeligste dobbeltgrepene og ornamentert spill. Store slåtter innarbeidet med stor detaljrikdom, bør læres direkte fra kilden, tradisjonsbærerne må inn som en del av opplæringa. God buebruk, bevisst arbeid med buetrykket på strengene, lengda av strøkene og farta på buen, øve på å frasere spillet og få rikere klang av fela. Tradisjonstypisk spillestil kan være idealet for spillet, men den enkelte utøveren bør likevel få anledning til å utvikle seg personlig innenfor tradisjonen.